CELEX: 32018D1120(01)
Language: hu
Date: 2018-10-16 00:00:00
Title: A Bíróság határozata (2018. október 16.) az eljárási iratoknak az e-Curia alkalmazáson keresztül történő benyújtásáról és kézbesítéséről

20.11.2018   
               
               
                  HU
               
               
                  Az Európai Unió Hivatalos Lapja
               
               
                  L 293/36
               
            
         A BÍRÓSÁG HATÁROZATA
         (2018. október 16.)
         az eljárási iratoknak az e-Curia alkalmazáson keresztül történő benyújtásáról és kézbesítéséről
         A BÍRÓSÁG,
         Tekintettel az eljárási szabályzatra, és különösen annak 48. cikke (4) bekezdésére és 57. cikke (8) bekezdésére,
         Mivel:
         
                     (1)
                  
                  
                     A kommunikációs technológiák fejlődésének követése érdekében az eljárási iratok elektronikus úton történő benyújtását és kézbesítését lehetővé tevő informatikai alkalmazás kifejlesztésére került sor.
                  
               
                     (2)
                  
                  
                     Ez az alkalmazás, amely személyes azonosító és jelszó együttes használatával működő elektronikus azonosítási mechanizmuson alapul, megfelel a továbbított dokumentumok hitelességével, sértetlenségével és bizalmasságával kapcsolatos követelményeknek.
                  
               
                     (3)
                  
                  
                     Tekintettel ezen alkalmazás sikerére és az általa biztosított azon előnyökre, amelyek többek között az ilyen módon teljesített iratváltások gyorsaságában nyilvánulnak meg, bővíteni kell az alkalmazás felhasználóinak körét, és biztosítani kell a tagállami bíróságok számára azt a lehetőséget, hogy az előzetes döntéshozatal iránti kérelmeknek a Bíróság általi feldolgozása keretében e csatornán keresztül nyújtsák be, illetve vegyék át az eljárási iratokat.
                  
               
                     (4)
                  
                  
                     A megfelelő igazságszolgáltatásra törekedve – és kizárólag az előzetes döntéshozatali ügyek feldolgozásának szükségletei vonatkozásában – ugyanezt a lehetőséget biztosítani kell azon személyeknek, akik anélkül, hogy meghatalmazottak vagy ügyvédek lennének, a nemzeti eljárási szabályok értelmében mégis jogosultak az államuk bíróságai előtt valamely felet képviselni,
                  
               A KÖVETKEZŐKÉPPEN HATÁROZ:
         
            1. cikk
            Fogalom
            Az Európai Unió Bíróságát alkotó igazságszolgáltatási fórumok tekintetében közös, „e-Curia” nevű informatikai alkalmazás lehetővé teszi az eljárási iratoknak a jelen határozatban megállapított feltételek mellett, elektronikus úton történő benyújtását és kézbesítését.
         
         
            2. cikk
            Hozzáférés az alkalmazáshoz
            Ezen alkalmazás használata hozzáférés létrehozását feltételezi, továbbá ahhoz személyes azonosító és jelszó szükséges.
         
         
            3. cikk
            Eljárási irat benyújtása
            Az e-Curia alkalmazáson keresztül benyújtott eljárási irat ezen iratnak az eljárási szabályzat 57. cikkének (1) bekezdése értelmében vett eredeti példányának minősül, amennyiben e benyújtás valamely fél képviselője vagy valamely tagállam bírósága nevében eljáró személy személyes azonosítójának és jelszavának használatával történt. Ezen azonosító és jelszó használata az említett irat aláírásával egyenértékű.
         
         
            4. cikk
            Mellékletek és másolati példányok
            Az e-Curia alkalmazáson keresztül benyújtott eljárási irathoz csatolni kell az ezen iratban említett mellékleteket, valamint e mellékletek jegyzékét.
            Az e-Curia alkalmazáson keresztül benyújtott irat és esetleges mellékletei hitelesített másolati példányainak benyújtása nem szükséges.
         
         
            5. cikk
            A benyújtás dátuma és időpontja
            Az eljárási iratot akkor kell az eljárási szabályzat 57. cikkének (7) bekezdése értelmében benyújtottnak tekinteni, amikor ezen irat benyújtását a fél képviselője vagy az érintett bíróság nevében eljáró személy jóváhagyja.
            Az időpont szempontjából a Luxemburgi Nagyhercegség időszámítása az irányadó.
         
         
            6. cikk
            Az eljárási iratok kézbesítése
            Az eljárási iratokat – ideértve az ítéleteket és a végzéseket is – az e-Curia alkalmazáson keresztül kell kézbesíteni az e-Curia hozzáféréssel rendelkező, valamely ügyben felet képviselő vagy valamely tagállam bírósága nevében eljáró személyek, valamint az esetleges segítőik részére.
            Az eljárási iratokat az e-Curia alkalmazáson keresztül kell kézbesíteni azon tagállamok, továbbá az Európai Gazdasági Térségről szóló megállapodásban részes azon államok, valamint az Unió azon intézményei, szervei és hivatalai részére is, amelyek elfogadták e kézbesítési módot.
            Az eljárási iratok az eljárási szabályzatban meghatározott egyéb továbbítási módokon is kézbesíthetők, ha azt az irat terjedelme vagy jellege megköveteli, vagy ha az e-Curia alkalmazás használata technikailag lehetetlennek bizonyul.
         
         
            7. cikk
            A kézbesítés dátuma és időpontja
            A kézbesített iratoknak az előző cikkben említett címzettjeit e-mailben kell értesíteni az e-Curia alkalmazáson keresztül részükre teljesített valamennyi kézbesítésről.
            Az eljárási irat akkor minősül kézbesítettnek, amikor a címzett hozzáférést kér ezen irathoz. Hozzáférés iránti kérelem hiányában az iratot a kézbesítésről szóló értesítést tartalmazó e-mail elküldésének napját követő hetedik nap elteltével kézbesítettnek kell tekinteni.
            Ha a felet több személy képviseli, vagy valamely tagállam bírósága nevében több személy jogosult eljárni, a határidők számítása szempontjából az első hozzáférés iránti kérelem időpontját kell figyelembe venni.
            Az időpont szempontjából a Luxemburgi Nagyhercegség időszámítása az irányadó.
         
         
            8. cikk
            Az alkalmazás használati feltételei
            A hivatalvezető megállapítja az e-Curia alkalmazás használati feltételeit, és gondoskodik azok tiszteletben tartásáról. Az e-Curia alkalmazás e feltételeknek meg nem felelő használata az érintett hozzáférés letiltását vonhatja maga után.
            A Bíróság megteszi az e-Curia alkalmazás visszaélésekkel vagy rosszhiszemű használattal szembeni védelméhez szükséges intézkedéseket.
            A felhasználó e-mailben kap értesítést az e cikk alapján tett minden olyan intézkedésről, amely megakadályozza őt a hozzáférésének használatában.
         
         
            9. cikk
            Hatályon kívül helyezés
            A jelen határozat hatályon kívül helyezi az eljárási iratoknak az e-Curia alkalmazáson keresztül történő benyújtásáról és kézbesítéséről szóló, 2011. szeptember 13-i bírósági határozatot, (1) és annak helyébe lép.
         
         
            10. cikk
            Hatálybalépés
            A jelen határozat az Európai Unió Hivatalos Lapjában történő kihirdetésének időpontját követő hónap első napján lép hatályba.
         
         
            Kelt Luxembourgban, 2018. október 16-án.
            
               A. CALOT ESCOBAR
               
                  a hivatalvezető
               
            
            
               K. LENAERTS
               
                  az elnök
               
            
         
         
            (1)  HL C 289., 2011.10.1., 7. o.